Soektog na vermiste klimmers eers gestaakDie gebied waar die drie Franse bergklimmers in die Himalajas vermis geraak het. (Foto: Kailash Helicopter Services / AFP) Die soektog na drie Franse bergklimmers wat ná ’n sneeustorting in die Himalajas vermis geraak het, is voorlopig weens gure weer gestaak. Reddingspanne het egter min hoop dat Thomas Arfi, Louis Pachoud en Gabriel Miloche lewend gevind sal word wanneer die soektog later die week hervat word. Die drie mans het ten tyde van hul verdwyning gepoog om die 6 000 meter hoë Mingbo Eiger-piek naby berg Everest in Nepal te bereik. Hulle het agt dae laas met enigiemand kontak gemaak. AFP berig dit lyk egter asof die mans hul tog na die piek laat vaar het en op pad bergaf was toe die sneeustorting hulle getref het. Dít volg nadat reddingswerkers op sakke en toerusting wat aan die drie klimmers behoort afgekom het. Volgens Ang Norbu, ŉ sjerpa wat deel is van die reddingspan, kan die gebied waar die mans gesoek word, onder sneeu so diep as wat ŉ vyfverdiepinggebou hoog is begrawe wees. Norbu sê slegte weer het pogings om die mans op te spoor belemmer en dat die soektog na sowat vier dae hervat sal word. Die Franse federasie vir Alpe- en bergklubs (FFCAM) het Maandag toegegee dat die kanse om die mans te vind “basies nul” is. Bergklimmers het onlangs na Nepal begin terugkeer nadat die Covid-19-pandemie die bergklimbedryf maande lank tot stilstand gedwing het. Kwarantynvereistes in die Himalajas is in September vir ingeënte buitelanders afgeskaf.